Entre 2007 i 2008 es va dur a terme el procés participatiu que va permetre convocar la societat catalana perquè proposés mesures i accions per incorporar-les al Pla català de mitigació del canvi climàtic 2008-2012.
Amb l'objectiu de recollir les opinions i les aportacions de tots els agents actius de la societat civil organitzada (col·lectius o agents implicats sigui per la seva experiència i/o pel seu coneixement), l'Oficina Catalana del Canvi Climàtic, juntament amb la Subdirecció General d'Informació i Educació Ambiental i amb la col·laboració de la Direcció General de Participació Ciutadana, va obrir un procés de participació per elaborar el Pla per a la mitigació del canvi climàtic a Catalunya 2008-2012.
Des d'un primer moment, el Govern de la Generalitat de Catalunya va optar per no proposar cap text inicial que es pogués sotmetre a debat de la societat, sinó que entre tots els participants poguessin proposar mesures i accions de mitigació de gasos amb efecte d'hivernacle.
Tot i això, l'Oficina Catalana del Canvi Climàtic va elaborar una sèrie de materials tècnics de suport, entre els quals destaca un document que recull el conjunt de mesures i accions que són el resultat d'una anàlisi detallada d'un total de 33 documents internacionals de lluita contra el canvi climàtic de rellevància en el context.
Es van diferenciar quatre àmbits, segons els agents socials i econòmics implicats, que van treballar paral·lelament durant tot el procés: acadèmic i professional (universitats, centres de recerca i col·legis professionals), econòmic (empreses, sindicats i sector forestal i agropecuari), associatiu (entitats i ONG) i l'Administració (local i autonòmica).
Fases de la Convenció Catalana del Canvi Climàtic
Fase 0: sessions informatives adreçades als agents socials més representatius de cada un dels quatre àmbits per informar-los de com es duria a terme el procés de participació i d'elaboració del Pla d'acció.
Es van fer nou reunions entre els mesos de juliol i principis d'octubre del 2007.
Fase 1: la Jornada Inaugural de la Convenció Catalana pel Canvi Climàtic va tenir lloc el 17 d'octubre del 2007, al World Trade Center de Barcelona (WTCB), amb 540 participants, representants d'institucions i entitats de la societat civil organitzada de Catalunya.
La Jornada es va dividir en dues parts: un plenari amb ponències que emmarcaven el procés i contextualitzaven el fenomen del canvi climàtic i els grups de treball dels diversos àmbits.
En aquesta fase, també es va posar en marxa el web de la Convenció.
En el web es trobava disponible informació i documentació actualitzada del procés de la Convenció, un calendari amb els actes programats i fets, materials tècnics de suport i documents relacionats, etc.
En el web també es trobava el formulari de propostes en línia.
Aquest era el procediment perquè totes les persones interessades poguessin fer arribar les seves propostes de mesures i accions per a la mitigació del canvi climàtic, perquè fossin considerades en la redacció del Pla d'acció.
Fase 2: el debat iniciat en la jornada inaugural va continuar durant els mesos de novembre i desembre del 2007, en vuit sessions de treball, dues sessions de treball per a cada àmbit, en què es van tractar les propostes d'accions i mesures rebudes a través del formulari en línia i es generaven i posaven a debat noves propostes.
En la primera sessió es van tractar les temàtiques de transport i mobilitat, agropecuària, residus i boscos i, en la segona, els eixos energètic, industrial, edificis i informació i sensibilització.
En paral·lel, entitats i institucions específiques van celebrar jornades de reflexió i debat internes, orientades específicament a consensuar les propostes de mesures i accions que, des del sector, es volien proposar al Pla d'acció.
Es van dur a terme un total de tretze jornades organitzades per entitats de diferents àmbits.
Fase 3: fins al 15 de gener del 2008 es podien enviar propostes d'accions i mesures per a la mitigació del canvi climàtic a través del formulari en línia del web.
Totes aquestes propostes van ser sistematitzades i classificades per l'Oficina Catalana del Canvi Climàtic durant el mes de gener i principis de febrer del 2008.
El dia 14 de febrer del 2008 es va celebrar la jornada final de la Convenció per donar a conèixer els resultats del procés de participació a la societat catalana diferenciant els quatre àmbits de treball.
En aquesta jornada es va fer un retorn de la participació i es van exposar les línies estratègiques i les accions del Pla català de mitigació del canvi climàtic.